钦定古今图书集成/明伦汇编/宫闱典/第131卷 > 宋用臣
## 钦定古今图书集成/明伦汇编/宫闱典/第131卷 > 宋用臣

按《宋史宦者传》：“用臣字正卿，开封人。为人有精思彊
力，以父荫隶职内省。神宗建东西府，筑京城，建尚书
省，起太学，立原庙，导洛通汴，凡大工役，悉董其事。性
敏给，善传诏令，故多访以外事，同列悉藉以进。朝士
之乏廉节者，往往谄附之，权势震赫一时。积劳至登
州防御使，加宣政使。元祐初，言者论其罪，降为皇城”
使，谪监滁州、太平州酒税。四年，主管灵仙观。绍圣初，
召为内侍押班，进瀛州刺史。徽宗即位，迁蔡州观察
使、入内副都知，为永泰陵修奉钤辖，卒陵下。赠安化军节度使，谥僖敏。《谥议》谓用臣为广平宋公，有“天子
念公之劳，久徙于外”之语。丰稷论奏，以为凡称公者，
皆须耆宿大臣与乡党有德之士，其曰：“念公之劳，久
徙于外。”斯乃古周公之事，于用臣非所宜言也。止令
赐谥，论者是之。